"Min jiskonġra jrid ikun pur?" ġurnalista tal-gazzetta ILLUM. "L-O ppożizzjoni tinsab f'pożizzjoni li tikkritika lill-Gvern minħabba li hi kienet responsabbli mill-iżbalji li saru qabel fi żmienha kompliet tistaqsini. Weġibna għal dawn il-mistoqsijiet jiena, Carmel Cacopardo, Peppi Azzopardi u Simone Cini. Din hija t-tweġiba tiegħi li kienet ippubblikata fil-ħarġa tal-lum: L-ewwel darba li missieri qabadni npejjep sigarett tani ċamata. Is-sigarett li qabadni bih kont ħadtu mill-pakkett tiegħu. Hu kien ipejjep ferm iktar minni. Ir-risposta tiegħi għall-paniġierku li għamilli kienet sentenza waħda, "biex tiskonġra trid tkun pur". Meta ħafna snin wara rnexxieli nieqaf inpejjep il-ħsara li għamilt lili nnifsi ma rranġatx mil-lum għal għada. Lanqas il-flus li nfaqt f'duħħan ma ġew lura. Kien ikun ferm aħjar għalija kieku tajt każ tal-iskunġrar ta' missieri minflok qagħdt ninħela niġġudika in-nuqqas ta' purita tiegħu. U jekk għada pitgħada ibni jkun qed jagħmel l-istess żbalji li nagħmel jien, dmiri jkun li nagħmel miegħu kif għamel miegħi missieri. U jekk jagħmel agħar ikolli ninħanaq ftit iktar ta' spiss. B'dan kollu ma rridx infisser li jien m'għandix nipprova nirranġa d-difetti tiegħi. Anzi. Min irid il-ġid lilu nnifsu ma jillimitax ruħu biss għall-priedki. Kieku snin ilu missieri sema' minn dak li kien qed jgħid lili u waqaf ipejjep kien ikun aħjar għalih ukoll. Bl-istess mod, indipendentement minn dak li ġara fil-passat, l-Oppożizzjoni Nazzjonalista għandha dmir u obbligu lejn il-poplu Malti li tiskrutinizza dak kollu li qed jagħmel il-Gvern u li tikkritikah. Hija tassew ħasra li din il-kritika spiss titqies bħala attakk. Il-kritika għandha titwieġeb b'azzjonijiet pożittivi, bħal m'huma iktar trasparenza, iktar kontabiltà, iktar onesta u serjetà fit-tmexxija. Ħasra li r-reazzjoni tal-Gvern Laburista ħafna drabi tkun kontrattakk li l-poplu ma jieħu assolutament xejn minnu. Iżda jagħmel x'jagħmel il-Gvern, l-Oppożizzjoni m'għandha qatt tonqos milli taqdi dmira ta' oppożizzjoni. Fl-istess waqt il-Partit Nazzjonalista għandu jkompli jaħdem biex jibni alternattiva serja għall-Gvern li għandna llum.
Min jiskonġra jrid ikun pur?